Nog 50 Woorde | SkalkSkryf
« 50 Woorde
Sondag woorde »
Augustus 24, 2019 deur Louwie
Die son skyn, die bytjies woel vlytig al om en oor die blomme in ons tuin.
En toe los ons die woorde en gaan saam met die bye tuin toe en ons werk net so vlytig in die tuin as wat die bytjies doen, maar met meer skeun en kreun as wat hulle dit doen. Hierdie bye is al erg bejaard.
Dit is nog vroeg in die seisoen maar die blomme beur son toe, net soos die meisies wat nou die vaal winter klere verruil het vir vrolike kort rokkies. Die blomtetuin en die mensetuin is n fees vir die oog.
More gaan ons saad en blomplantjies koop. Vir die eerste keer in n lang tyd gaan ons weer blomtuin maak. Dalk kan die blomtuin help om n mooier, weliger woordtuin ook te skep.
Ons het so n maand of wat gelede n straatbiblioteek oopgemaak op ons sypaadjie, basies om boeke weg te gee omdat ons so baie daarvan het. Die idee is verbasend goed ontvang en baie mense besoek ons “biblioteek”. Die enigste probleem is dat ons nou baie meer boeke het as waarmee ons begin het. Mense kom vat boeke, maar bring ook van hulle boeke vir ons. Die ding ruk so effens handuit, maar Ma geniet die gesels met ons boekvriende.
Maar ek merk op dat die Mills en Boon boeke die gewildste leesstof is in ons buurt. Die meer geestelike lektuur bly op die rak staan!!
Posted in Louwie | Tagged Blomme, boeke, bye, Somer, Sonskyn, Tuinmaak | 3 Kommentaar
op Augustus 25, 2019 at 12:42 nm Tannie Frannie
Watter wonderlike idee – ‘n straatbiblioteek!
op Augustus 25, 2019 at 8:52 nm Louwie
Frannie, ons werk werk ook aan n idee vir n gift table/weggee tafel. Ons toets nog om te sien wat sal werk en wat nie.
Die idee is dat enigeen wat iets het om weg te gee kan bydra solank dit nie gemors is nie.
Die biblioteek werk goed. Die mense laat weet mekaar al as die “biblioteek” oop is!
op Augustus 26, 2019 at 2:14 vm Dr Christa van Staden
Seker maar omdat dit makliker lees. Goeie idee van julle, die boeke en die blomme